Der er fundet bakterier i vand leveret fra Dybvad vandværk. Frederikshavn kommune opfordrer nordjyder, der får vand derfra til at koge det før brug.

Søndag blev der i nogle prøver fundet for mange bakterier i vandet fra Dybvad vandværk. Frederikshavn Kommune advarer og opfordrer alle, der får leveret vand fra Dybvad vandværk til at koge vandet inden det bruges. Vandes skal koge i minimum to minutter. - Vi ved endnu ikke, hvad årsagen til de ekstra bakterier er. Nogle nye prøver taget i dag viser egentlig, at vandet er fint nu, men før vi kan sige, at vandet ikke længere skal koges, kræver embedslægen, at der bliver taget endnu en prøve, siger Farmaceut ved Frederikshavn Kommune Karen Haumann. Frederikshavn Kommune forventer endeligt svar på prøverne onsdag. Dybvad vandværk har lukket ned, indtil der kommer svar på de sidste prøver. I stedet kommer vandet midlertidigt fra Frederikshavn Forsyning, men det skal stadig koges.